钦定古今图书集成/明伦汇编/宫闱典/第097卷 > 《皇长女德宁公主进封徐国公主制》
## 钦定古今图书集成/明伦汇编/宫闱典/第097卷 > 《皇长女德宁公主进封徐国公主制》

王珪

“周美王姬之华，下王后之一等；汉推帝女之宠，主同
姓之诸公。故至爱形而九族欢，内则正而四海顺。乃
眷公宫之懿，适从世阀之逑。宜合丕彝，用孚群德。”皇
长女德宁公主，仙支袭庆，邦媛流徽，锺天性之深慈，
躬女图之茂矩。幼而勤组训之习，亦既饬妇事之修；
长则有室家之归，将以经人伦之始。维衿鞶之有命，
维车马之有行。卜仲冬之嘉辰，祉大《易》之元吉。琼华
在著，已戒《齐风》之醨；粉水疏园，莫如徐国之乐。侈燕
谋于皇裔，充美化于民闾。显锡徽章，大旌柔度。於戏！
前㨫唐家之制，盥馈不可以阙供；近稽仁庙之抚，冠
服仍从于少损。盖肃雍者贤之检，俭约者古之师。其
体至怀，自膺长誉。